
ΔΕΛΤΙΟ ΤΥΠΟΥ
Δυναμική παρουσία του Επιμελητηρίου Πέλλας στη 90ή ΔΕΘ:
Εξωστρέφεια, στήριξη της επιχειρηματικότητας και διεκδίκηση για την Πέλλα
Το Επιμελητήριο Πέλλας βρέθηκε και φέτος στο επίκεντρο της 90ής Διεθνούς Έκθεσης Θεσσαλονίκης, με δικό του περίπτερο και πέντε επιχειρήσεις του Νομού, προβάλλοντας τα προϊόντα και την παραγωγική δυναμική της περιοχής σε ένα από τα μεγαλύτερα εμπορικά ραντεβού της χώρας.»

Η συμμετοχή αυτή δεν είναι μεμονωμένη κίνηση, αλλά κομμάτι της σταθερής στρατηγικής του Επιμελητηρίου για ενίσχυση της εξωστρέφειας, προβολή των τοπικών επιχειρήσεων και δημιουργία νέων επιχειρηματικών ευκαιριών —παράλληλα με την έμπρακτη στήριξή του στον θεσμό της ΔΕΘ.

Κεντρική εισήγηση στη Γενική Συνέλευση της ΚΕΕΕ
Ιδιαίτερη βαρύτητα είχε η παρουσία του Επιμελητηρίου Πέλλας στη Γενική Συνέλευση της Κεντρικής Ένωσης Επιμελητηρίων Ελλάδος, στη Θεσσαλονίκη. Ο Πρόεδρος του Επιμελητηρίου Πέλλας, Ιορδάνης Τσώτσος, ως μέλος της Διοικητικής Επιτροπής της ΚΕΕΕ, ανέλαβε την κεντρική εισήγηση για τα αιτήματα και τα προβλήματα των παραγωγικών τάξεων ενόψει της ΔΕΘ, στηριγμένος στις θέσεις και προτάσεις που είχαν κατατεθεί από το Επιμελητήριο Πέλλας και την ΚΕΕΕ.

Στο κέντρο της εισήγησης βρέθηκαν:

· η ανάγκη για σταθερό φορολογικό και επιχειρηματικό πλαίσιο,

· η ρευστότητα και η πρόσβαση στη χρηματοδότηση,

· το ενεργειακό κόστος,

· η στήριξη των παραγωγικών επενδύσεων, της μεταποίησης και της εξωστρέφειας.
Συνάντηση με τον Υπουργό Υποδομών και Μεταφορών: Στην τελική ευθεία το μεγάλο οδικό έργο της Πέλλας
Στο περιθώριο των παράλληλων εκδηλώσεων της ΔΕΘ, ο Πρόεδρος του Επιμελητηρίου Πέλλας συναντήθηκε με τον Υπουργό Υποδομών και Μεταφορών, κ. Χρίστο Δήμα, με βασικό θέμα το κρίσιμο ζήτημα του οδικού δικτύου του Νομού Πέλλας.

Ο Υπουργός επισήμανε ότι η διαδικασία βρίσκεται πλέον στην τελική της ευθεία, με την οριστική σύμβαση ανάθεσης να αναμένεται να έχει υπογραφεί έως τις αρχές του νέου έτους —ανοίγοντας τον δρόμο για ένα από τα σημαντικότερα και πλέον αναγκαία αναπτυξιακά έργα για τον Νομό Πέλλας.

Ο κ. Τσώτσος επανέλαβε ότι η ολοκλήρωση του οδικού άξονα παραμένει πάγια και κορυφαία διεκδίκηση του Επιμελητηρίου, καθώς συνδέεται άμεσα με την ασφάλεια, τη μείωση του κόστους μεταφοράς, την προσβασιμότητα, την προσέλκυση επενδύσεων και, συνολικά, την αναπτυξιακή προοπτική της περιοχής.

Με συνέπεια, το Επιμελητήριο Πέλλας συνεχίζει να συνδυάζει την προβολή και στήριξη της τοπικής επιχειρηματικότητας με τη θεσμική διεκδίκηση λύσεων για τα μεγάλα ζητήματα του Νομού, εκπροσωπώντας με ισχυρή φωνή τις παραγωγικές δυνάμεις της Πέλλας.

